Гулъытэ зыхэлъым гулъытэ егъуэтыж
«Жьэгум мафIэр щыблэхун» — апхуэдэ фIэщыгъэ иIэу иджыблагъэ дунейм къытехьащ тхылъ гъэщIэгъуэн, балъкъэр усакIуэ Отаров Керим и усэхэр адыгэбзэкIэ иту. Ахэр зэзыдзэкIари тхылъыр зэхэзыгъэувари усакIуэ цIэрыIуэ Уэрэзей Афликщ.
УсакIуэ, Кашгарский Мыхьмуд и цIэкIэ щыIэ дунейпсо саугъэтым и лауреат Беппаев МутIалип тхылъым хуищIа пэублэ псалъэм къыщыгъэлъэгъуащ Отаров Керимрэ Мечиев Казымрэ я творчествэр зэрызэпыщIар. Тхыгъэм къызэрыщыгъэлъэгъуамкIэ, Казым и гуащIэм иIэ мыхьэнэм литераторхэм ящыщу япэ дыдэу гу лъызытар Отаровырщ, хамэщI щыщIалъхьа усакIуэм и хьэдэм иджы хэкур увыIэпIэ зэрыхуэхъужар зи фIыщIэ мыухыжри абы и гъукIэгъэсэну щыта Керимщ. «Хэкум ирахуныгъэмрэ Керимрэ», «Отаров Керимрэ Хэкумрэ» Iыхьэхэми къахощ Отаровым куэд зэрыхузэфIэкIар.
«Жьэгум мафIэр щыблэхун» тхылъым итщ Афлик зэридзэкIауэ усэ щитIым щIигъу, дыгъэм, зи щхьэцыр тхъуа анэм, псы Iубыгъуэм, адэм, бащлъыкъ хужьым ятеухуа балладэхэу тху, «Илъэсхэр», «Къэбэрдей» поэмэхэр. Лэжьыгъэм и кIэм къыщыхьащ Отаров Керим и тхыгъэхэу адыгэбзэкIэ традзахэм я цIэр (зытхар Абазэ Албэчщ).
ИгъащIэми къогъуэгурыкIуэ уи усэ нэгъуэщIыбзэхэмкIэ зэрадзэкIыныр пщIэ лейуэ, уи гуащIэм къыхуащIа гулъытэшхуэу, уи зэфIэкIыр зэрагъэлъапIэ дамыгъэу. АтIэми адыгэм щыщ куэдым я IэдакъэщIэкIхэр балъкъэрыбзэкIэ, балъкъэрхэм ейр — адыгэбзэкIэ зэрадзэкIыныр хабзэ хъуауэ йокIуэкIри, абы зэрыпащар гуапэщ.
ИСТЭПАН Залинэ.
